Malta pajjiż daqs nitfa. Kważi insinifikanti. Meta tiġihom kurżità jsaqsuni minn fejn jien, ħafna minnhom jirreaġixxu b'ħarsa vojta, bi tbissima taparsi fehmu. Ma jkollhomx idea xi tfisser "maltais". Inpattu għal dan billi niftaħru b'rix ħaddieħor. B'mod partikolari, nagħmlu tabirruħna li l-potenzi li ħakmuna kull meta għoġobhom, u kienu ħafna, konna aħna stess. Allura, meta l-kavallieri ta' San Ġwann ġew, għamlu Malta tagħhom u rreżistew għal assedju mit-Torok biex ikunu jistgħu jibqgħu jaħkmu lil Malta, pinġejnieha daqs li kieku konna aħna li ġġilidna kontra l-imperu Ottoman u rbaħnilu. Fil-fatt kienu l-kavallieri ta' San Ġwann li rebħuh l-Assedju l-Kbir. Ma nagħtux kas li l-kavallieri ta' San Ġwann ma kinux Maltin. Ikkapparrajna għalina s-salib tal-kavallieri li fil-fatt hu s-simbolu ta' potenza barranija li ħakmet lil Malta għal sekli sħaħ. Kemm ġew barranin u ħakmuna kif u meta għoġobhom. Rumani, Biżantini, Għarab, Normanni, ħakkiema fewdali, il-kavallieri ta' San Ġwann, Franċiżi, Ingliżi, għamlu Malta tagħhom u aħna nbellgħuha lilna nfusna li xi poplu qalbieni li jikkumbatti kull min jazzarda jersaq lejn xtutna. Fil-fatt kienu jersqu lejn xtutna – furbani jieħdu kemm ifettlilhom Maltin ilsiera. F'żewġ każijiet, il-ħakkiema rreżistew attakk minn ħakkiema potenzjali oħra, u rnexxielhom jibqgħu huma s-sidien tagħna. Dawn niċċelebrawhom qisna konna aħna li ma ħallejniex li Malta jokkupaha xi ħadd differenti. Hu f'dan il-dawl li nara l-monument pompuż u grandjuż tal-erba' kavallieri li se npoġġu malli tidħol il-Belt, jgħassu ħajt lixx li ħadd m'għandu xi intenzjoni jixxabbat miegħu. Qishom barriera plejers li jpoġġu f'tarf il-kaxxa l-kbira jiddefendu free-kick. Kieku xi ħadd bħal Pirlo jixxuttja dritt minn bejn saqajhom. Missna poġġejna kelb tal-but jirrappreżentana minflok. Jagħmel ħafna storbju sakemm fl-aħħar iqabbiżhielek u ttih daqqa ta' sieq twaddbu l-bankina l-oħra. Kont nippreferi xi monument tad-dgħajsa u l-bajtar minn dawk l-erba' nani b'saqajhom miftuħa. Hawn hi l-istorja fil-Malta Today.